YHTEINEN KANTA,

30 päivältä maaliskuuta 1998,

jonka neuvosto on määritellyt Euroopan unionista tehdyn sopimuksen J.2 artiklan perusteella Ruandasta (98/252/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.2 artiklan,

sekä katsoo, että

Euroopan unionista tehdyn sopimuksen J.2 artiklan perusteella 24 päivänä lokakuuta 1994 hyväksytyllä yhteisellä kannalla 94/697/YUTP (1) neuvosto määritteli Euroopan unionin Ruandaa koskevat tavoitteet ja tärkeysjärjestykset,

Euroopan unionista tehdyn sopimuksen J.3 artiklan perusteella 25 päivänä maaliskuuta 1996 hyväksytyllä yhteisellä toiminnalla 96/250/YUTP (2), nimettiin erikoislähettiläs Afrikan suurten järvien alueelle, ja

Ruandassa vuoden 1994 jälkeen tapahtuneen kehityksen huomioon ottaen yhteinen kanta 94/697/YUTP olisi saatettava ajan tasalle,

ON MÄÄRITELLYT TÄMÄN YHTEISEN KANNAN:

1 artikla

Euroopan unionin tavoitteina ja painopistealoina suhteissa Ruandaan on kannustaa, jouduttaa ja tukea Ruandan hallituksen alkuunpanemaa prosessia, johon kuuluu

- kansanmurhasta toipuminen,

- kansallisen sovinnon, jälleenrakentamisen ja kehityksen edistäminen sekä demokratiaan siirtyminen,

- ihmisoikeuksien ja perusvapauksien suojelu ja edistäminen.

2 artikla

Euroopan unioni korostaa, että edistyminen näillä aloilla on pääasiassa Ruandan hallituksen vastuulla. Ruandan hallituksen ponnistelujen tukemiseksi Euroopan unioni erityisesti Afrikan suurten järvien alueelle nimetyn erikoislähettiläänsä myötävaikutuksella:

- etsii keinoja, joilla pyritään lopettamaan edelleen jatkuva vakautta horjuttava konflikti, tukemalla myös kansainvälisen tutkimuskomission (Ruanda) työtä, ja lopettamaan kaikki konfliktista aiheutuvat ihmisoikeuksien loukkaukset,

- rohkaisee ja tukee Ruandan hallituksen ponnisteluja kaikkien ruandalaisten ihmisoikeuksien suojelemiseksi ja edistämiseksi, myös läheisessä yhteistyössä Yhdistyneiden Kansakuntien Ruandan ihmisoikeusoperaation kanssa,

- rohkaisee ja tukee Ruandan hallituksen ponnisteluja sovinnon aikaansaamiseksi kaikkien ruandalaisten kesken, myös käymällä vuoropuhelua kaikkien väkivallan torjuvien ryhmien kanssa erityisesti ja vähemmistöjen suojelusta, mikä johtaa demokraattisten instituutioiden ja prosessien vahvistumiseen,

- rohkaisee ja tukee Ruandan hallituksen ponnisteluja Ruandan oikeusjärjestelmän parantamiseksi, mihin kuuluu ihmisyyttä vastaan tehdyistä rikoksista kuten kansanmurhasta vastuussa olevien henkilöiden vieminen oikeuteen,

- kannustaa Ruandan hallitusta osoittamaan äärimmäistä pidättyvyyttä kuolemanrangaistuksen määräämisessä ja täytäntöönpanossa, kuolemanrangaistuksen täydellistä lakkauttamista silmällä pitäen, ja täyttämään täysin kansalaisoikeuksia ja poliittisia oikeuksia koskevasta kansainvälisestä yleissopimuksesta johtuvat velvoitteensa ja noudattamaan muita kuolemanrangaistusta koskevia kansainvälisiä sitoumuksia,

- tukee edelleen Arushan kansainvälisen tuomioistuimen työtä erityisesti lisäämällä ponnistelujaan sen takaamiseksi, että kaikki valtiot luovuttavat tuomioistuimelle kaikki kansanmurhasta ja muista vakavista humanitaarisia kysymyksiä koskevan kansainvälisen oikeuden loukkauksista syytteeseen asetetut henkilöt,

- rohkaisee ja tukee Ruandan hallitusta, jotta se ottaisi vapausrangaistuksen sijasta käyttöön muita toimenpiteitä tiettyihin luokkiin kuuluvien vankien kohtelussa, joita syytetään vähäisemmästä osallisuudesta ihmisyyttä vastaan tehtyihin rikoksiin,

- rohkaisee ja tukee Ruandan hallituksen ponnisteluja, joilla pyritään helpottamaan kansanmurhasta eloonjääneiden, kotiutettujen sotilaiden ja kaikkien muiden siirtymään joutuneiden henkilöiden sopeutumista uudelleen Ruandan yhteiskuntaan, myös läheisessä yhteistyössä asianmukaisten kansainvälisten järjestöjen kanssa,

- rohkaisee parantamaan kaikkien ruandalaisten elinoloja ottaen huomioon yleisen köyhyyden ja kehityksen viivästyneisyyden haitalliset vaikutukset poliittiseen vakauteen,

- rohkaisee Ruandan hallitusta toteuttamaan tarvittavat toimet humanitaarisissa tehtävissä toimivan henkilöstön turvallisuutta koskevan Yhdistyneiden Kansakuntien yleiskokouksen päätöslauselman (52/167) toteuttamiseksi.

3 artikla

Neuvosto toteaa, että komissio aikoo kohdistaa toimintansa tämän yhteisen kannan tavoitteiden ja painopistealojen toteuttamiseen tarvittaessa yhteisön asianmukaisin toimin.

4 artikla

Tämän yhteisen kannan täytäntöönpanossa Euroopan unioni tekee tiivistä yhteistyötä Yhdistyneiden Kansakuntien, Afrikan yhtenäisyysjärjestön ja muiden asiaan kuuluvien järjestöjen kanssa.

5 artikla

Tämän yhteisen kannan täytäntöönpanoa seurataan säännöllisesti. Yhteistä kantaa tarkistetaan 12 kuukauden kuluessa.

6 artikla

Tämä yhteinen kanta tulee voimaan päivänä, jona se hyväksytään.

7 artikla

Tämä yhteinen kanta julkaistaan virallisessa lehdessä.

Tehty Brysselissä 30 päivänä maaliskuuta 1998.

Neuvoston puolesta

M. BECKETT

Puheenjohtaja

(1) EYVL L 283, 29.10.1994, s. 1.

(2) EYVL L 87, 4.4.1996, s. 1.